Vacanzas activas

Vus discurris tudestg, savais englais, franzos, talian ...pertge betg rumantsch?

Il sulet «vair» Svizzer è il Rumantsch. Savens è el il sulet che discurra tut ils quatter linguatgs naziunals. La stgisa, «Jau na sai betg nua ch'ins po emprender rumantsch» na vala betg. La soluziun: curs da stad en il Grischun.

Per emprender rumantsch datti differents motivs:

•	Sche Vus abitais en terra rumantscha, e sch'il rumantsch n'è betg gia Vossa lingua materna, e sche Vus na chapis anc suenter diesch onns betg rumantsch, alura èsi nairas uras da far in curs.
•	Sche Vossa amia u Voss ami discurra rumantsch e Vus na chapis betg sch'el di insatge d'amur e da sentiments, alura èsi uras da far in curs.
•	Sche Vus na chapis betg in pled da las bellas chanzuns rumantschas ch'ins auda adina al radio u a la televisiun, alura èsi uras da far in curs.
•	Sche Vus vulais leger in text original da Linard Bardill, Clo Duri Bezzola u da Leo Tuor, alura èsi uras da far in curs
•	Sche vus vulais esser in vair Svizzer…alura èsi uras da far in curs da rumantsch.

Laax e Samedan
Tant en l'Engiadina sco era en Surselva vegnan organisads curs da stad da rumantsch, e quai gia dapi passa 20 onns. Per uschè da dir ils pioniers en quest sectur èn la Fundaziun Planta a Samedan e la Fundaziun Retoromana a Laax. Curs vegnan dentant era organisads a Savognin, Scuol ed en Sta. Maria en Val Müstair.
Ils curs han lieu durant la stad, durant iI temp da vacanzas. Las vacanzas èn era qua per sa revegnir dal stress dal mintgadi. Perquai porschan iIs curs era in program da recreaziun. Sin iI program stattan excursiuns, visitas da museums, concerts e referats.

Allegra
E betg a la curta vegn il star da cumpagnia, e quai vul savens era dir «chantar». Las uras da chant èn alura savens era muments che restan adina en buna memorgia a participantas e participants da curs da rumantsch. Sche Vus As decidais da far in curs da rumantsch, dentant era sche Vus As interessais mo uschia per linguatg e cultura rumantscha, vi jau cussegliar il cudesch «Allegra genügt nicht». Quest cudeschet da l’autur Arthur Baur è cumparì da curt e resumescha en moda e maniera fitg concentrada il svilup, l’istorgia e las problematicas dal pitschen linguatg rumantsch che vegn oz anc discurrì en Svizra da bun 40 000 persunas.
Sche Vus vulais far part dal club exclusiv dals vairs Svizzers, alura faschai vacanzas activas en il Grischun. Ils organisaturs dal curs da rumantsch da stad spetgan Voss’annunzia.